Tom Behnke (FRI), 2001-01-30:
Modersmål er en forudsætning for at lære dansk, hører vi igen og igen.
Argumenterne for, om det nu er rigtigt eller det ikke er rigtigt, går frem og tilbage, alt efter hvilken ekspert man hælder til.
Jeg tror, det ville være væsentligt, hvis man ud fra de forskellige ekspertudsagn også vurderede, hvilke aldersgrupper det er, de pågældende eksperter taler om, for jeg tror, det er helt afgørende for, om det nu også er en god idé, at man kan sit modersmål, inden man begynder at lære dansk, eller om det ikke er.
Spørgsmålet er jo: Hvad er éns modersmål, hvis man er født i Danmark?
Ja, umiddelbart ville man svare, at det er dansk, men sådan er det ikke.
Hvis man er født i Danmark af udenlandske forældre, så er éns modersmål som udgangspunkt ikke dansk,
har man vedtaget.
Det lyder lidt underligt, for
hvad er det, der er éns modersmål?
Det er det, der er éns modersmål.
Så hvis børn født i Danmark af udenlandske forældre fra dag 1 lærer dansk, må dansk alt andet lige være deres modersmål, og derfor holder hele tesen om, at modersmålet er en forudsætning for at lære dansk, ikke. Det kan dog godt være, at den holder i nogle ganske få tilfælde.
Hvis der er tale om 12-13-14-årige børn, der kommer til Danmark i den alder og hele deres barndom har lært et andet sprog og levet i en anden kultur, kan det måske diskuteres, om det ville være hensigtsmæssigt for disse få børn, at man lavede en eller anden overgangsordning, hvor de nåede at få gjort nogle ting færdige, så forståelsen af det næste sprog måske ville blive større - og dog.
Igen gør det sig jo gældende, at når først man er oppe i den alder, er det sådan for danske børns vedkommende, at de begynder at lære det andet og tredje sprog.
I den alder skal de altså til at lære nogle andre sprog, og hvis danske børn i alderen 12, 13 og 14 år kan lære engelsk og tysk som andet og tredje sprog, kan udenlandske børn, der kommer til Danmark, vel også lære dansk som andet sprog, uden at de behøver at fortsætte med modersmålsundervisning.
Det er vel ingen forudsætning.
Hele diskussionen er derfor lidt præget af nogle forudindtagede holdninger om, at sådan skal det være, og sådan vil vi have det i Danmark, men uden at man i øvrigt forholder sig til, hvad der konkret sker derude.
Vi har i Frihed 2000 den klare opfattelse, som også forslagsstillerne giver udtryk for: Modersmålsundervisning er en privat sag.
Det er det stort set alle andre steder i verden; jeg kender endnu ikke nogen steder, hvor man siger, at de, der kommer fra udlandet, selvfølgelig skal have stillet faciliteter til rådighed til undervisning i deres modersmål.
Det kan godt være, at der kan nævnes et land eller to, lad det så være.
Men det generelle er, at det gør man altså ikke.
Når vi taler om integration, er der jo ingen tvivl om, at danskkundskaber er en væsentlig forudsætning for, at man kan komme ind på arbejdsmarkedet og dermed også en væsentlig forudsætning for, at man overhovedet kan blive integreret i det danske samfund.
Så brug dog ressourcerne på det, når vi nu ved, at det er det, der skal til.
Man kan jo ikke på den ene side sige, at der skal gøres alt for at integrere, når man på den anden side forhindrer, at integrationen kan ske.
Modersmålsundervisning skal efter vores opfattelse være en privatsag.
Her gives der ikke modersmålsundervisning, men her sker integrationen af udlændinge væsentlig hurtigere, end den gør i Danmark, og hvorfor gør den det?
Det er der ét eneste væsentligt svar på: Fordi man i Canada stiller krav til de udlændinge, der kommer til landet og ønsker at være i landet resten af deres liv.
Man stiller krav om, at de enten allerede kan sproget eller tilegner sig det hurtigst muligt, og man giver dem også mulighed for at gøre det.
Man stiller krav om, at de er selvforsørgende, og man stiller krav om, at de kommer på arbejdsmarkedet.
Man stiller i det hele taget krav til dem, og det er jo det, vi som mennesker godt kan lide: at der er nogle, der har nogle forventninger til os, stiller nogle krav, vi skal leve op til, og giver os mulighed for at leve op til dem.
Så lever man op til dem, og så får man et selvværd.
Men det gør vi ikke i Danmark.
Vi pakker udlændinge ind i en social kåbe, hvor de slet ikke kan få lov til at bevæge sig.
De kan slet ikke få lov til at udfolde sig, de kan slet ikke få lov til den menneskelige fornøjelse, det er at blive stillet en opgave, få lov til at løse den og få den succesoplevelse, det er.
Det får de ikke lov til, for det vil man ikke være med til af en eller anden mystisk grund.
Vi forstår det ikke, og derfor har vi også selv flere gange her i Folketinget stillet forslag om, at modersmålsundervisningen enten helt ophæves, eller at man i hvert fald lader det være op til kommunerne, om de vil tilbyde den eller ej.
Af selvsamme årsag støtter vi naturligvis også det fremsatte forslag.